### Beslutning

Sagens behandling blev udsat i byrådets møde den 26. februar 2020.

**Beslutningsforslag fra SF**

Aarhus Byråd beslutter, at

* kommunen fremadrettet ikke skal anvende eksterne konsulenter, der via resultatløn eller “no cure no pay” modeller bruges til at gennemgå borgernes sager for at finde besparelser og takstreduktioner.

Baggrund

Knap en tredjedel af landets kommuner har igennem de seneste år hyret eksterne konsulenter til at finde besparelser på indsatser og tilbud til borgere med handicap. Også i [adresse] har metoden været anvendt omend i mindre omfang.

I SF er vi enige med social- og indenrigsministeren i, at “ Det virker som en meget aggressiv metode over for nogle meget sårbare og udsatte borgere.

”Når man bruger private konsulenter til velfærdsopgaver sker der tre ting:

* For det første er det ofte uigennemskueligt, hvad man får for konsulenternes arbejde.
* For det andet forhindre det, at kommunen opbygger sin egen viden om, hvordan man bedst løser velfærdsopgaver ved selv at gøre det.
* For det tredje sender man penge ud af kommunen, der ellers kunne have været beholdt i kommunen og komme borgerne til gode.

Samtidig frygter vi, at borgernes ve og vel og den rigtige støtte og indsats bliver prioriteret lavere end økonomi, hvis der anvendes kontrakter, der er bygget op omkring et såkaldt ”no cure no pay”-princip. Et princip, hvor kommunen kun skal betale det eksterne konsulentfirma løn, hvis de finder besparelser i borgenes sager, hvorefter konsulentfirmaerne typisk får 10 eller 15 procent af de samlede besparelser.

I SF mener vi, at vi skal have tillid til, at borgeren og medarbejderen sammen er dem der bedst kan vurdere behovet for hjælp for den enkelte, og ikke et ekstern konsulentfirma med et økonomisk incitament.

Målet må være, at borgerne får den rette hjælp og det rette tilbud på det rette tidspunkt — ikke kun det billigste tilbud. Derfor skal modellerne med eksterne konsulenter i borgeres sager, ikke anvendes i [adresse].

Stillet af SFs byrådsgruppe: Anders Jepsen, Thomas Rasmussen og Winni Overgaard

### Sagens forløb

26-02-2020 Aarhus Byråd
Sagens behandling blev udsat i byrådets møde den 26. februar 2020.
 11-03-2020 Aarhus Byråd

Fremsendes Magistratsafdelingen for Sociale Forhold og Beskæftigelse med bemærkning, at byrådet i sit møde den 11. marts 2020 har vedtaget foranstående forslag.

Sagerne 28 og 34 blev behandlet sammen.

Det udarbejdes notat og sagerne drøftes i [adresse] og Beskæftigelses udvalget.